મહા વદ ૧૧ના રોજ ફરીને વિંદ્યગીરી ઉપર બિરાજમાન બાહુબલી ભગવાનની યાત્રા અર્થે ગુરુદેવ સંઘસહિત પધાર્યા. ગુરુદેવે ભાવપૂર્વક બાહુબલી પ્રભુના ચરણોનો અભિષેક કર્યો. યાત્રિકોએ પણ ભક્તિપૂર્વક અભિષેક કર્યો. આ અભિષેક સંબંધી ઉછામણીમાં તેમજ રથયાત્રા સંબંધી ઉછામણીમાં લગભગ દસેક હજાર રૂ. થયા હતા. આ રૂ. નો ઉપયોગ અહીંની યાત્રાની યાદગીરીમાં કરવામાં આવશે. અભિષેક બાદ ગુરુદેવે ચારે બાજુથી ફરી ફરીને બાહુબલીનાથને નયનભર નીરખ્યા... नीरखत तृप्ति न थाये... બસ, જાણે ભગવાનને નીરખ્યા જ કરીએ ! - પછી ખૂબ ભક્તિ કરી... આમ બાહુબલી ભગવાનની બીજી યાત્રા અને અભિષેક કરીને ગુરુદેવ સાથે આનંદથી ભક્તિ કરતાં કરતાં ભક્તો નીચે આવ્યા... બાહુબલી ભગવાનની આ બીજી યાત્રાથી ભક્તોને ઘણો આનંદ થયો હતો. બપોરે પ્રવચનમાં ભેદજ્ઞાનના નિમિત્તોની દુર્લભતાનું વર્ણન આવતાં ગુરુદેવે કહ્યું : 'જુઓ, આ નિરાવરણ શાંત વીતરાગી બાહુબલી ભગવાન આ દુનિયામાં અજોડ છે, તે ભેદજ્ઞાનનું નિમિત્ત છે; ચૈતન્યશક્તિને ખુલ્લી કરીને ઊભેલા આ બાહુબલી ભગવાન સાક્ષાત્ ચૈતન્યને દેખાડે છે. વ્યાખ્યાન પછી દક્ષિણીબહેનોએ રાસપૂર્વક ભક્તિ કરી હતી.